KIRJALLINEN KYSYMYS P-3353/02

esittäjä(t): Antonios Trakatellis (PPE-DE) komissiolle

(19. marraskuuta 2002)

Aihe: Esikypsytetyt ja pakastetaikinasta valmistettavat tuotteet ja kansanterveys ja kuluttajasuoja

Tiettyjä elintarvikkeita, joita tarjotaan kuluttajille kreikkalaisilla ja myös muiden jäsenvaltioiden markkinoilla ja joiden valmistamiseen on käytetty esikypsytystä, ei voida ennen taikinan kypsytystä kutsua nimityksellä leipä. Leipä on valmistettava ja paistettava tiettyjen määräysten mukaan ja leivän pinnalla on oltava kauttaaltaan kuori.

Voiko komissio vastata tämän vuoksi seuraaviin kysymyksiin:

- Onko esikypsytetyt ja pakastetut tuotteet paistettava, jotta ne kelpaisivat syötäväksi? Missä määrin yhteisön kansanterveyttä ja toissijaisuusperiaatteen mukaan käyttöön otettuja kansallisia terveysvaatimuksia koskevissa säännöksissä voidaan kyseisten tuotteiden käyttämiseen soveltaa poikkeuksia?

- Miten voidaan varmistaa kansanterveyden suojeleminen, kun valvomattomia esikypsytettyjä elintarvikkeita saatetaan ja myydään markkinoilla, ja huolimatta siitä, että tuotteet on valmistettu kypsytettävästä pakastetaikinasta, niitä voidaan myydä elintarvikeliikkeissä leivän nimityksellä ilman välttämätöntä leivontalupaa ja ilman, että niihin sovellettaisiin kansallisia terveysmääräyksiä?

- Mihin toimiin komissio aikoo ryhtyä varmistaakseen, että kuluttajia ei johdettaisi harhaan myymällä heille leipää, joka on merkitty esikypsytetyksi tai pakastetuksi, vaikka kyse on vain taikinasta, joka on ennen kypsennystä kuluttamiseen kelpaamatonta ja joka ei ole, päinvastoin kuin kuluttajille ilmoitetaan, laisinkaan esikypsytettyä tai tuoretta leipää?

David Byrnen komission puolesta antama vastaus

(20. joulukuuta 2002)

Yhteisön tasolla ei ole olemassa lainsäädäntöä leivän koostumusta, nimitystä tai valmistustapaa koskevien määräysten yhdenmukaistamiseksi. Tämäntyyppistä yhteisön lainsäädäntöä olisi todellakin vaikea toteuttaa, kun otetaan huomioon kyseisten tuotteiden laaja ja monipuolinen valikoima sekä aiheeseen liittyvien kansallisten ja jopa paikallisten tapojen ja perinteiden moninaisuus.

Kaikkien elintarvikkeiden tavoin näihin tuotteisiin sovelletaan kuitenkin yleisiä elintarvikehygieniaan liittyviä säännöksiä direktiivin 93/43/ETY(1) mukaisesti niiden turvallisuuden ja terveellisyyden takaamiseksi. Lisäksi niihin sovelletaan direktiivin 2000/13/EY(2) mukaista merkintävaatimusta, jotta kuluttajilla olisi käytössään tarvittavat tiedot perustellun valinnan tekemiseksi.

Direktiivin 93/43/ETY 3 artiklassa määrätään tarkasti, että elintarvikealan yritysten on varmistettava kaikkien elintarvikkeisiin liittyvien valmistus-, jalostus-, tuotanto-, pakkaus-, varastointi-, kuljetus-, jakelu- ja myyntitoimien hygieenisyys. Elintarvikealan toimijoiden on erityisesti noudatettava elintarviketuotteita, niiden valmistustiloja, kuljetusta, välineitä, henkilöstöä jne. koskevia hygieniamääräyksiä direktiivin liitteessä ilmoitetulla tavalla, nimettävä kuluttajien turvallisuuden kannalta merkitykselliset vaarat ja määritettävä soveltuvat menettelytavat niiden hallitsemiseksi HACCP-järjestelmän (Hazard Analysis Critical Control Point) periaatteiden mukaisesti.

Tiettyihin liitteen määräyksiin voidaan myöntää poikkeuksia kyseisen direktiivin 14 artiklassa kuvatun menettelyn mukaisesti.

Tuotteen myyntinimityksestä säädetään direktiivin 2000/13/EY 5 artiklassa, että jollei yhteisön tai jäsenvaltioiden säännöksissä määrätä tietyn tuotteen myyntinimityksestä, myyntinimitys on siinä jäsenvaltiossa, jossa tuotetta myydään, käytössä vakiintunut nimitys tai elintarvikkeen ja tarvittaessa sen käytön kuvaus, joka on riittävän täsmällinen ilmaisemaan ostajalle elintarvikkeen todellisen laadun ja joka mahdollistaa sen erottamisen tuotteista, joihin se voidaan sekoittaa.

Kansallisten viranomaisten tehtävänä on valvoa säännösten noudattamista, jotta voitaisiin taata, että elintarvikealan yritykset soveltavat elintarvikehygieniaan liittyviä standardeja oikealla tavalla, sekä tarkastaa arvoisan parlamentin jäsenen esille tuomassa tapauksessa, onko leipä-nimityksen käyttäminen kyseessä olevista tuotteista edellä mainittujen periaatteiden mukaista.

(1) Neuvoston direktiivi 93/43/ETY, annettu 14. kesäkuuta 1993, elintarvikehygieniasta, EYVL L 175, 19.7.1993.

(2) Euroopan parlamentin ja neuvoston direktiivi 2000/13/EY, annettu 20 päivänä maaliskuuta 2000, myytäväksi tarkoitettujen elintarvikkeiden merkintöjä, esillepanoa ja mainontaa koskevan jäsenvaltioiden lainsäädännön lähentämisestä, EYVL L 109, 6.5.2000.